ToekomsVenster: 'n God wat begaan is oor mense, stede en diere | Maroela Media
Lees: Jona 1-4
Ons het dikwels in ons lewens 'n aantal passies, waaronder die roeping en bediening wat die Here aan ons toevertrou het. En die feit dat ons 'n bedieningspassie het, neem dit nie weg dat ons ook ander passies ("komkommerplante") in ons lewens het nie, maar die vraag is sekerlik: "Hoeveel gee jy werklik om vir Ninevé?" "Hoeveel gee jy werklik om vir die bediening of gemeenskap waartoe die Here jou geroep het?" Bid van die Here dat Hy die passies van jou hart sal ontbloot, maar ook deur sy Gees en Woord sal suiwer / fokus.
Ons loop een van die treffendste beskrywings van bekering in die Skrif raak hier in Jona: "Die berig het ook by die koning van Ninevé uitgekom. Hy het van sy troon af opgestaan en sy koningsklere uitgetrek, rouklere aangetrek en op 'n ashoop gaan sit" (3:6). Die Hebreeuse woord wat gebruik word vir die berig het uitgekom, is nagáh: to touch; lay the hand upon; to reach; to strike. Dalk is dit 'n beter vertaling: die berig het die koning getref!
Lees 1 Korintiërs 2:4 – "Die boodskap wat ek verkondig, het julle oortuig, nie deur geleerdheid en welsprekendheid nie, maar deur die kragtige werking van die Gees." Dink na oor jou eie bekering en hoe die berig / boodskap / evangelie jou getref het.
Here, dankie dat U niks ontsien het om ook my te tref nie, om my van my troon af op my knieë, voor U te kry. En dankie vir die bevryding en nuwe lewe wat U vir my gebring het. Amen.